**דברי מנהל בתי המשפט – כנס השקת תוכנית אסטרטגית 17.9.2015**

נשיאת בית משפט העליון כב' השופטת מרים נאור, שרת המשפטים גב' איילת שקד, נשיאים ונשיאות, שופטים ושופטות, קציני מטה, מנהלי מחוזות, מזכירים ראשיים, סגנים וחברי צוותי יישום.

לפני כשנה התכנסנו באולם זה כדי להתניע את המהלך המשמעותי והמרכזי במערכת בתי המשפט לשנים הבאות – התוכנית האסטרטגית.

אין זה סוד, כי רבים מאתנו הטילו ספק באפשרות שמערכת בתי המשפט תוביל, תניע ותכיל שינוי דרמתי, מרכזי ומשמעותי כמו זה העומד בפתחינו.

היה ברור לנו כי רק באמצעות ראייה מפוכחת של עוצמות מערכת בתי המשפט, הכרה במחסור במשאביה, אל מול האתגרים, המטרות והיעדים מולם היא ניצבת, ניתן לצאת לדרך. והכל תוך שיתוף פעולה וקיום דיאלוג בין כלל הגורמים במערכת, החל משלב התכנון ועד לשלב היישום.

כבר בשלבים הראשונים של ההיערכות לקראת התוכנית האסטרטגית הבהרנו לנציגות העובדים, שנמצאת כאן היום, כי אנו רואים בעובדים שותפים מלאים למהלך וגורם מרכזי להצלחתו .

**כך נהגנו וכך עוד ננהג.**

האתגר הראשון שעמד בפנינו – התכנון האסטרטגי וגיבוש המלצות של צוותי היישום- תם ונשלם.

כעת אנו ניצבים לפני אישור ההמלצות על ידי נשיאת בית משפט העליון והחשוב מכל – הביצוע והיישום של יעדי התוכנית והוצאתה לפועל.

סוד הצלחתה של התוכנית מתבסס בעיקר על העמדת תשתיות וכלי עבודה ראויים לכל שופט. אלה יביאו להתייעלות משמעותית בעבודת המערכת, קיצור משך חיי מאות אלפי התיקים המתנהלים, ולשיפור השירות הניתן לציבור המתדיינים.

השגת יעדי התוכנית מהווה הזדמנות לכולנו להוביל את מערכת המשפט להיערכות מיטבית להתמודדות עם האתגרים העומדים בפנינו ובכך, למצב את מערכת המשפט כגוף יעיל ומשיא ערך למערך השפיטה, לעורכי הדין ולציבור בעלי הדין.

בהזדמנות זו אני רוצה להודות לכל אחת ואחד מכם. נפעמנו כולנו מהמחויבות ומהמעורבות של כלל השותפים והגורמים מבית, נשיאים, שופטים, מנהלים, קציני מטה ועובדים. כולם יחד נרתמו כאיש אחד והתגייסו לקחת חלק בהבניית התוכנית האסטרטגית. זאת בנוסף למשימות השוטפות והעומסים המוטלים עליכם בעבודה היומיומית.

המחויבות והמעורבות שגיליתם, היא אבן יסוד בתשתית בניין התוכנית ותנאי מרכזי להצלחה ועל כך שאו ברכה.

**אני מודה לכולכם על תרומתכם הרבה ויישר כוח על העשייה.**

אני רוצה לסיים בדברי כב' השופט אהרון ברק (כתוארו אז) **בפס"ד אבנר בוסקילה נ' שאול צמח,** פס"ד מרתק הדן באיזון שבין השיקולים התומכים בדין קיים והשוללים סטייה ממנו, לבין השיקולים המצדיקים את השינוי במישור הנורמאטיבי.

"...**כמו הנשר בשמיים השומר על יציבותו רק כאשר הוא בתנועה, כך גם המשפט יהא יציב, רק כאשר הוא ינוע..."**

כך גם אנו נפעל להניע את מערכת בתי המשפט קדימה. נמשיך לעשות **משפט** **הוגן, יעיל ואיכותי** ונביא למיצובה הראוי של מערכת המשפט הישראלית כתל-תלפיות, שעיני הכול נשואות אליה.

**אני מאחל לכם ולבני משפחותיכם חג שמח ושנה טובה מבורכת.**

 השופט מיכאל שפיצר

מנהל בתי המשפט